BRATISLAVA. Syn bývalého generálneho prokurátora Jaromíra Čižnára Juraj Čižnár, ktorý je tiež prokurátorom, býva v luxusnom bytovom komplexe v Bratislave Riverpark pri Dunaji.
Cena najlacnejšieho nájmu sa v tomto komplexe pohybuje od 1 500 eur mesačne.
Informoval o tom Denník N s tým, že Čižnár si môže ako čerstvý prokurátor zarobiť s odmenami a 13. a so 14. platom v priemere 2 500 eur mesačne v čistom.
Podľa portálu by to znamenalo, že na drahý nájom dáva väčšinu zo svojho platu.
Pre Denník N sa Čižnár vyjadril, že jeho majetkové pomery preverí generálna prokuratúra a tá zaujme stanovisko, či je všetko právne v poriadku.
Denník N podotkol, že v súčasnosti vedie generálnu prokuratúru prvá námestníčka Viera Kováčiková, ktorú vybral bývalý generálny prokurátor Jaromír Čižnár.
V bytovom komplexe býva podľa Denníka N aj Katarína Szalayová, údajná priateľka bývalého premiéra a predsedu strany Smer Roberta Fica. Szalayová je čakateľka na bratislavskej prokuratúre.
Zistenia portálu preukázali, že Szalayová byt nevlastní.
Generálna prokuratúra podľa hovorkyne Jany Tökölyovej vyzve Čižnára mladšieho, aj Szalayovú, aby sa k všetkým informáciám vyjadrili.
Čižnár aj Szalayová pracujú na Okresnej prokuratúre Bratislava II, kde je šéfom Svetozár Chabada, švagor Roberta Fica.